Athletic Bilbao | Gyldendal - Den Store Danske
Fodbold - Spanien
Link til "Athletic Bilbao"
Athletic Bilbao, Athletic Club, spansk fodboldklub, stiftet 1898, 1901 eller 1903 i Bilbao; klubbens stiftelsesår er stærkt omdiskuteret. I 1898 dannede en gruppe studenter den britisk inspirerede Athletic Club, men den første formelle dannelse fandt først sted i 1901.
Året efter vandt et hold bestående af spillere fra Athletic Club og en anden klub fra Bilbao imidlertid den spanske pokalturnering Copa del Rey under navnet Club Vizcaya. Det førte i 1903 til dannelsen af Athletic Club de Bilbao, der fortsatte med at dominere Copa del Rey i begyndelsen af 1900-tallet.
Klubben var med til at danne La Liga i 1928, og i 1930 og 1931 lykkedes at hjemføre både pokaltitlen og det nationale mesterskab. Efter et dekret mod ikke-spanske navne udstedt af general og statschef Francisco Franco måtte klubben i 1941 ændre navn til Atlético Bilbao.
Athletic Bilbao har en stærk baskisk identitet og har siden 1912 haft en politik om kun at anvende spillere fra Baskerlandet. Reglen er dog siden blevet gradbøjet en del. Klubben har i alt vundet Copa del Rey 23 gange, senest i 1984, og det spanske mesterskab otte gange, senest i 1984. Desuden har den været finalist i UEFA Cuppen i 1977 og Europa League i 2012.
Athletic Bilbao havde 1913-2013 hjemmebane på Spaniens ældste stadion, San Mamés, med plads til 39.800 tilskuere. Klubbens nye stadion med samme navn blev indviet 2013 og har plads til 53.300 tilskuere.
Athletic Bilbaos officielle hjemmeside
Athletic Bilbao i Den Store Danske, Gyldendal. Hentet 16. oktober 2019 fra http://denstoredanske.dk/index.php?sideId=268252
Senest redigeret15/06/2016
Antal visninger1079 besøg